Цаганка

**Цаганка** (серб. *ажур*) найчастейши закончуюци обробок концох вишиваних ручних роботох. Насампредз ше ю прави при вишивкох на панамовим и леакриловим платну рижних фарбох, алє ю у сущносци мож применїц на каждим платну з правилну основу тканя, дзе нїтки мож нєзавадзано вицаговац (лєн, юта итд.).

За обробок вишиваних ручних роботох як цо партки, салвети и под. хаснує ше вецей технїки правеня цаганкох, од тих найпростейших, по зложени украсни. 

*Найєдноставнєйши способ* обрубиц нови вишивани парток або салвету то проста цаганка. Найлєпша є за вишивани ручни роботи на леакрилу або панами, а роби ше так же ше перше вицагнє 3 нїтки коло рубу на 3-4 центи од рубу платна, зоз шицких штирох бокох. Потим ше з основним обробком за цаганку оброби нукашнї руб роботи, a вец остаток нїтки по руб платна ше єдноставно вицагнє.

## Єдноставна цаганка

Єдноставну цаганку ше прави так же ше цверну зоз хтору ше роби прецагує медзи нїтки, без ґужлїкох; лапа ше 4 вицагнути нїтки и з врацаньом лапа перши два шлїдуюци нїтки основи и так повторює до конца роботи. Так ше достанє роботу з ройточками на концу.  

Други єдноставни способ обробку цаганки то з порубеньом. Перше треба одредзиц ширину порубу и додац єден цент за подкасованє його верхнєй часци.  Потим ше вицагнє 3 нїтки коло нукашнїх рубох платна и єдну нїтку на єден цент од рубу платна. Руби з нукашнього боку платна треба обробиц з горнього боку вицагнутих нїткох з просту цаганку (як за гевту кед оставаю ройточки). Поруб треба формовац так же ше зогнє тоту часц 1 цент по вицагнутей нїтки, a потим поруб прифирца коло самого рубу споднєй вицагнутей нїтки на нукашнїх рубох платна и формує угли з прешиваньом дияґонално. Нукашнї руби платна з долнього боку вицагнутих нїткох треба тиж обробиц з просту технїку джобаня як за цаганку з  ройточками,  алє так же би ше источашнє лапало основу и поруб за перши два нїтки коло тей вицагнутей. За розлику од предходного способу, при обробку з порубом ше муши обробиц обидва боки вицагнутих нїткох на рубох ручней роботи. На хлєбовкох ше найчастейше правели цаганки зоз ройточками.

**Цаганка ма ище три значеня:** 

**1**. бот. (лат. HederahelixL.) - локални дериват, прето же ше рошлїна „цага“ по муре. Хасную ше ище назви плющ лєбо блющ и сербске бршлян;

**2**. бот. (лат. ConvolvulusarvensisL.) - локална назва. Хасную ше ище назви фольовка, цагаче;

**3**. коц. цагаце квеце (серб. с. пузавица) цагаче и цаганка.

## Ґалерия

Файл:Цаганка на панам платну.jpg|Цаганка на панама платну.
Файл:Цаганка и ройточками на ручно тканим платну (вишивок руна робота).jpg|Цаганка и ройточки на ручно тканим платну (вишивок, ручна робота).
Файл:Cahanka 20250908 110004.jpg|thumb|Цаганка зоз ройточками на вишиваних парткох на леакрилним платну.
Файл:Cahanki 20250915 102759.jpg|thumb|Ручно робени цаганки на салвети (Руски Керестур)
Файл:Cahanka, dluhsi rojtocki na hljebovki Viber image 2025-09-23 08-53-20-673.jpg|Цаганка, длугши ройточки на памучней хлєбовки (индустрийне тканє).
Файл:Wiber 2025-09-17 11-20-44-482.jpg|Цаганка такв. цик-цак, на леакрил платну, ручна робота,  вишивана салвета Ани Надь,  Р. Керестур).
Файл:Viber image 2025-09-17 11-20-44-462.jpg|thumb|Цаганка на платну леaкрил ручно робена.
Файл:Viber image 2025-09-17 11-20-45-625.jpg|Зложенша украсна цаганка на леакрил платну, (вишивана салвета ручна робота Ани Надь, Р. Керестур).


## Литература
* Словнїк руского народного язика II, О – Я, Нови Сад  2017, б. 681.

## Вонкашнї вязи

* Ažur bod za obradu vezenih radova *novamustrica.rs*
Катеґория:Традиция